Broj: 711-I-1788-P-200/23-03-24

Zagreb, 23. kolovoza 2023.

**NINO HREN**

**Predmet: očitovanje na zahtjev Nina Hrena,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 14. kolovoza 2023. pod brojem 711-U-6601-P-200/23-01-28 zaprimilo je zahtjev za očitovanjem koji je podnio Nino Hren.

U podnesenom zahtjevu podnositelj navodi da je bivši pročelnik u jedinici lokalne samouprave u kojoj je raskinuo radni odnos krajem srpnja nakon čega je osnovao tvrtku za pružanje usluga iz različitih domena, između ostalog konzultantske usluge provedbu postupaka javne nabave, izrade natječajne dokumentacije, projekte financirane od strane EU te vođenje projekata. Zaključno je postavio upit može li načelnik Općine u kojoj je bio zaposlen sklopiti ugovor o pružanju usluga s njegovom tvrtkom.

Nadalje, podnositelj je dana 21. kolovoza 2023. poslao dopunu zahtjeva koja je u Povjerenstvu zaprimljena pod brojem 711-U-6652-P-200723-02-28 u kojoj je postavio upit smije li se javiti na javni natječaj spomenut u prethodno poslanom zahtjevu za očitovanjem.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, dalje u tekstu: ZSSI) , na 20. sjednici održanoj 23. kolovoza 2023. godine, podnositelju daje očitovanje, kako slijedi.

S obzirom da podnositelj zahtjeva nije obveznik ZSSI-a, Povjerenstvo nije ovlašteno a aspekta navedenog Zakona, davati očitovanje vezano za eventualne zapreke za podnošenje prijave na predmetni natječaj te je stoga imenovani ovlašten sam procijeniti da li će se javiti na navedeni natječaj.

Nadalje, Povjerenstvo je pregledom Upisnika koji ustrojava i vodi utvrdilo da je također i načelnik Općine u kojoj je podnositelj bio zaposlen postavio upit Povjerenstvu vezano za konkretnu situaciju te će mu, a s obzirom da je isti obveznik ZSSI-a, biti dano mišljenje o postojanju/nepostojanju zapreka na njegovoj strani za stupanje u poslovni odnos s naprijed navedenom tvrtkom, a nakon što budu utvrđene sve relevantne okolnosti.

Slijedom navedenog, Povjerenstvo je dalo očitovanje kako je naprijed navedeno.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana